Гигантските водни насекоми ядат патета, костенурки и змии (видео)
30 Юни 2019 10:09
Гигантските водни насекоми са лакоми хищници, които ядат всичко, което им попадне – от малки патенца до отровни змии, според ново изследване, което дава голямо количество данни за обитаващите водата буболечки.
„Те са дебнещи хищници“, казва Чарлс Суорт, преподавател в Тринити Колидж в Кънектикът, който изследва гигантските водни насекоми. „Те просто заемат позиция на растение във водата и сграбчват всичко, което се движи около тях, опитвайки да го изядат“.
Изследването включва около 150 вида водни насекоми, като най-големите от тях - Lethocerus grandis и Lethocerus maximus живеят в Южна Америка и достигат размери над 10 сантиметра.
Интересно е, че в менюто на гигантските насекоми попада почти всичко – учени в Япония са изследвали поведението на гигантски водни насекоми, които са върховният хищник в оризищата. Резултатът е, че тези животни изглеждат почти безстрашни в хищничеството си. Например през 2011 е било наблюдавано как буболечка напада малка костенурка.
Въпреки размерите си, насекомите се прикриват добре в растенията и след като плячката им мине пред тях те я сграбчват с предните си крака, след което я обвиват и с останалите и я пронизват с приличащото на острие хоботче, инжектирайки ензими и вероятно парализиращи химикали.
Все пак понякога и буболечките стават плячка – най-често на по-едри риби, патици, миещи мечки и костенурки. Някои хора в югоизточна Азия също ги ядат пържени или варени.
Колкото и страшни да изглеждат, огромните водни буболечки са важни за здрава екосистема. Техният живот е застрашен от мръсната вода, както и от чужди за териториите им видове като раци и жаби. Учените трябва да работят по осигуряването на чиста вода за водните насекоми, които могат да помогнат за опазването на цели екосистеми.